b'\n_START_ARTICLE_\nAula de Formaci\xc3\xb3 de Persones Adultes Pere Calders\n_START_SECTION_\nDescripci\xc3\xb3\n_START_PARAGRAPH_\nLes Escoles Municipals es un edifici ubicat a l\'illa del districte de l\'Eixample delimitada pels carrers Rocafort, Manso, Tamarit i Cal\xc3\xa0bria. Disposa d\'una \xc3\xbanica fa\xc3\xa7ana exterior afrontada al carrer Cal\xc3\xa0bria, on es troba l\'acc\xc3\xa9s principal, i una fa\xc3\xa7ana interior afrontada al pati de l\'illa._NEWLINE_Es tracta d\'un edifici entre mitgeres de planta rectangular que des de l\'exterior sembla un edifici d\'habitatges de l\'\xc3\xa8poca, per\xc3\xb2 que es va concebre com a escola. Presenta una estructura en al\xc3\xa7at de planta baixa, tres plantes pis i terrat transitable. La part posterior presenta un pis menys i est\xc3\xa0 rematat amb una terrassa._NEWLINE_L\'edifici disposa d\'un celobert central on es localitza la caixa d\'escales._NEWLINE_La fa\xc3\xa7ana estructura les seves obertures en cinc eixos verticals a la planta baixa i quatre de ritme regular a la resta, formant en conjunt una composici\xc3\xb3 axial al voltant del portal central. El parament est\xc3\xa0 recobert per un estuc rehabilitat recentment._NEWLINE_La planta baixa s\'obre al carrer per mitj\xc3\xa0 de cinc grans portals. El portal central presenta un arc rectangular amb angles arrodonits. Est\xc3\xa0 emmarcat amb pedra motllurada i destaca el cap\xc3\xa7al, una decoraci\xc3\xb3 escult\xc3\xb2rica vegetal amb un escut coronat al centre. Aquesta porta permet l\'acc\xc3\xa9s a la botiga ubicada a la planta baixa._NEWLINE_L\'acc\xc3\xa9s a les aules que hi ha a les plantes superiors es realitza per el portal de l\'angle esquerre, que juntament a la resta de portals es presenten en parelles i estan rematats per uns arcs de mig punt motllurats que s\'originen a l\'al\xc3\xa7ada d\'una imposta horitzontal. La resta de plantes presenten balconades en parelles, amb una llosana sustentada per perm\xc3\xb2dols de pedra decorats amb motius vegetals i tancats per baranes de ferro forjat. Tots ells presenten un emmarcament de pedra amb la llinda esculpida amb motius vegetals. Dalt de la tercer planta pis una imposta i una sanefa esgrafiada esculpida d\xc3\xb3na pas a la cornisa en volad\xc3\xads del terrat. Aquest est\xc3\xa0 tancat per una barana massissa d\'obra que, a la part central, presenta un capcer rectangular rematat per ornaments esculpits de pedra que emmarquen l\'escut de la ciutat i el text "ESCUELAS PUBLICAS MUNICIPALES"._NEWLINE_El portal central que per la decoraci\xc3\xb3 exterior sembla que deuria ser l\'acc\xc3\xa9s a l\'interior de l\'edifici en realitat nom\xc3\xa9s permet l\'acc\xc3\xa9s a la botiga ubicada a la planta baixa. A l\'esquerra hi ha el portal d\'acc\xc3\xa9s a les aules de les plantes superiors. L\'edifici disposa d\'un celobert central on es localitza la caixa d\'escales.\n_START_SECTION_\nHist\xc3\xb2ria\n_START_PARAGRAPH_\nDes del 1990 l\'edifici es ocupat per l\'Aula de Formaci\xc3\xb3 d\'Adults Pere Calders, abans ubicada a la Pla\xc3\xa7a Espanya.'